**OBČINA RENČE-VOGRSKO PREDLOG OBČINSKI SVET**

*NASLOV:*

**SOGLASJE LJUDSKI UNIVERZI NOVA GORICA K RAZPOREDITVI PRESEŽKA PRIHODKOV NAD ODHODKI ZA OBDOBJE OD LETA 2017 DO LETA 2022**

*PRAVNA PODLAGA:*

* 19. člen Zakona o računovodstvu (Uradni list RS, št. 23/99 s spremembami),
* 18. člen Statuta Občine Renče-Vogrsko (Uradni list RS, št. 22/12 – uradno prečiščeno besedilo, 88/15 in 14/18).

*PREDLAGATELJ:*

Župan

*PRIPRAVLJALEC:*

Župan, občinska uprava

*OBRAZLOŽITEV:*

1. **Obrazložitev sedaj veljavnega sklepa**

Ustanoviteljice Ljudske univerze Nova Gorica (v nadaljevanju LUNG) Občina Renče-Vogrsko, Mestna občina Nova Gorica, Občina Brda, Občina Kanal ob Soči, Občina Miren-Kostanjevica in Občina Šempeter-Vrtojba so dne 26. 10. 2016 prejele zaprosilo LUNG za podajo soglasja, da se presežek prihodkov nad odhodki iz preteklih let v obdobju od leta 2017 do leta 2022 nameni za investicijsko vzdrževanje, stroške dela in materialne stroške, del presežka pa ostane nerazporejen. Vlogi je priložila Plan porabe presežka prihodkov nad odhodki s specifikacijami, dne 17. 11. pa tudi popravek v besedilu, ki se nanaša na skupno vrednost investicijskega vzdrževanja.

Glede na to, da so bile v planu navedene okvirne vrednosti, je obstajala možnost, da bo pri realizaciji zaradi odvisnosti dejanskih vrednosti od postopkov javnega naročanja prišlo do manjših sprememb pri dejanski porabi.

Iz vloge s prilogami je izhajalo, da je na dan oddaje vloge presežek prihodkov nad odhodki iz preteklih let znašal skupaj 155.020,64 EUR, in da bi LUNG iz naslova tega presežka:

* v letu 2017 namenila 21.345,64 EUR za investicijsko vzdrževanje, stroške dela in materialne stroške,
* v letu 2018 namenila 21.335,00 EUR za investicijsko vzdrževanje, stroške dela in materialne stroške,
* v letu 2019 namenila 21.335,00 EUR za investicijsko vzdrževanje, stroške dela in materialne stroške,
* v letu 2020 namenila 21.335,00 EUR za investicijsko vzdrževanje, stroške dela in materialne stroške,
* v letu 2021 namenila 21.335,00 EUR za investicijsko vzdrževanje, stroške dela in materialne stroške,
* v letu 2022 namenila 21.335,00 EUR za investicijsko vzdrževanje, stroške dela in materialne stroške,
* sredstva v višini 27.000,00 EUR prerazporedila kot nerazporejena.

Vse občine soustanoviteljice so sklep v delu, ki se nanaša na porabo presežka prihodkov nad odhodki v opredeljenem obdobju, sprejele v enakem besedilu. Občina Renče-Vogrsko pa je v prvem stavku 2. člena sklepa dodala tudi določbo: »*Občina Renče-Vogrsko v obdobju od 2017 do 2022 LUNG ne bo zagotavljala proračunskih sredstev«*. Enaka določba je bila vsebovana že v sklepu o soglasju k razporeditvi presežka prihodkov nad odhodki v višini 191.151,04 EUR v letih 2015 in 2016 (»*Občina Renče-Vogrsko v obdobju od 2015 do 2019 LUNG ne bo zagotavljala proračunskih sredstev«)*.

1. **Obrazložitev predloga novega sklepa**

Na podlagi sklepov občinskih svetov o razporeditvi porabe presežkov prihodkov nad odhodki se je sofinanciranje iz občinskih proračunov izvajalo iz teh presežkov. Ker iz sklepa Občinskega sveta Občine Renče-Vogrsko (veljavnega do vključno leta 2022) izhaja, da Občina Renče-Vogrsko v obdobju od 2017 do 2022 LUNG ne bo zagotavljala proračunskih sredstev, se v občinski proračun za sofinanciranje LUNG ni moglo umestiti nobenih sredstev.

V letu 2019 pa je LUNG zaprosila za ponovno oz. dodatno sofinanciranje iz proračunov občin z utemeljitvijo, da se je v letu 2018 uveljavil nov Zakon o sofinanciranju odraslih, ki po novem določa, da se iz sredstev samoupravnih lokalnih skupnosti javnim organizacijam, kar se tiče konkretnega sofinanciranja, zagotavljajo sredstva za prostore in opremo, za izvajanje izobraževalnih programov za odrasle in dejavnosti, ki so v javnem interesu samoupravne lokalne skupnosti, za investicije in investicijsko vzdrževanje ter za materialne stroške za obratovanje za izvajanje programa osnovne šole za odrasle. Iz Finančnega plana LUNG za leto 2019 izhaja, da naj bi Občina Renče-Vogrsko Ljudski univerzi skladno s ključem razdelitve po delitveni bilanci 7,1 % dodatno zagotovila sredstva za opremo in materialne stroške v skupni višini 1.630,16 EUR (707,16 EUR za opremo, 923 EUR za materialne stroške za OŠ), in 852 EUR za projektno sodelovanje. Sredstva za projektno sodelovanje ne sodijo v zakonsko obveznost.

Občinskemu svetu se z novim sklepom v bistvu predlaga odpravo prvega stavka 2. člena sedaj veljavnega sklepa, ki se glasi: »*Občina Renče-Vogrsko v obdobju od 2017 do 2022 LUNG ne bo zagotavljala proračunskih sredstev«*.

*RAZLOGI ZA SPREJETJE SKLEPA:*

Sprejeti sklepi občin soustanoviteljic so osnova za razporeditev porabe presežka prihodkov nad odhodki LUNG v obdobju 2017 – 2022. Ker Občina Renče-Vogrsko zaradi določbe v sklepu, da v obdobju od 2017 do 2022 LUNG ne bo zagotavljala sredstev, ni mogla zagotoviti sredstev v proračunu, smo v postopku podaje soglasja k Finančnemu načrtu uveljavljali, da se naj za sredstva, ki jih morajo po zakonu zagotavljati občine, upoštevajo sredstva po sklepu o soglasju k razporeditvi porabe presežka.

K podpisu pogodbe se na podlagi sedaj veljavnega sklepa ne more pristopiti, saj v proračunu Občine Renče-Vogrsko sredstva za sofinanciranje LUNG niso planirana.

*OCENA STANJA:*

LUNG razpolaga s presežkom prihodkov nad odhodki, ki ga mora porabiti skladno z 19. členom Zakona o računovodstvu, Odlokom o ustanovitvi, odločitvami občin ustanoviteljic in planom porabe.

Zaradi izkazanega presežka prihodkov nad odhodki Občina Renče-Vogrsko v opredeljenem obdobju porabe presežka prihodkov nad odhodki ni in tudi ne more zagotavljati sredstev.

Kar se tiče navedenega zakonskega sofinanciranja, lahko ugotovimo, da v sklepih občinskih svetov o soglasju k razporeditvi porabe presežkov do leta 2022 ni vključeno samo sofinanciranje materialnih stroškov izvajanja programa osnovne šole za odrasle, zato bi bila ena od smiselnih rešitev, da bi LUNG zaprosila občinske svete za podajo soglasja k porabi sredstev, ki so ostala nerazporejena v višini 27.000 EUR. Iz Finančnega plana LUNG za leto 2019 namreč izhaja, da ocena vrednosti materialnih stroškov za osnovno šolo znaša skupaj 13.000 EUR; skladno s ključem razdelitve po delitveni bilanci 7,1 % znaša delež sredstev iz proračuna naše občine 923 EUR. Iz Letnega poročila za 2018 izhaja, da je osnovno šolo v letu 2017 obiskovalo 51 odraslih učencev, od tega 4 iz Občine Renče-Vogrsko. Podatka za 2018 ni.

*CILJI IN NAČELA:*

Poraba presežka bo skladna z 19. členom Zakona o računovodstvu, ki določa, da se presežek razporeja v skladu z zakonom in odločitvijo ustanovitelja pravne osebe. V primeru sprejetja novega sklepa bi lahko Občina Renče-Vogrsko v proračun umestila postavko z opredelitvijo proračunskih sredstev, namenjenih sofinanciranju LUNG, na tej podlagi pa nato podpisala pogodbo o sofinanciranju LUNG.

*FINANČNE IN DRUGE POSLEDICE:*

Na podlagi sprejetja novega sklepa bi morala občina v proračun umestiti postavko z opredelitvijo proračunskih sredstev, namenjenih sofinanciranju LUNG, v višini najmanj 923 EUR.

Pripravila:

Vladka Gal Janeš

Višja svetovalka I za družbene dejavnosti

Predlog sklepa:

Na podlagi 19. člena Zakona o računovodstvu (Uradni list RS, št. 23/99 s spremembami) in 18. člena Statuta Občine Renče-Vogrsko (Uradni list RS, št. 22/12 – uradno prečiščeno besedilo, 88/15 in 14/18) je občinski svet Občine Renče-Vogrsko na \_\_\_\_\_\_\_\_ seji dne \_\_\_\_\_\_\_\_\_sprejel naslednji

**S K L E P**

1.

Javni zavod Ljudska univerza Nova Gorica razporedi presežek prihodkov nad odhodki iz preteklih let v višini 155.020,64 EUR na naslednji način:

* v letu 2017 v višini 21.345,64 EUR za investicijsko vzdrževanje, stroške dela in materialne stroške,
* v letu 2018 v višini 21.335,00 EUR za investicijsko vzdrževanje, stroške dela in materialne stroške,
* v letu 2019 v višini 21.335,00 EUR za investicijsko vzdrževanje, stroške dela in materialne stroške,
* v letu 2020 v višini 21.335,00 EUR za investicijsko vzdrževanje, stroške dela in materialne stroške,
* v letu 2021 v višini 21.335,00 EUR za investicijsko vzdrževanje, stroške dela in materialne stroške,
* v letu 2022 v višini 21.335,00 EUR za investicijsko vzdrževanje, stroške dela in materialne stroške,
* sredstva v višini 27.000,00 EUR ostajajo nerazporejena,

kot izhaja iz Plana porabe presežka prihodkov nad odhodki za obdobje od leta 2017 do leta 2022 z dne 25. 10. 2016 s popravkom z dne 17. 11. 2016, ki je priloga tega sklepa.

2.

Javni zavod Ljudska univerza Nova Gorica je Občini Renče-Vogrsko dolžan podati poročilo o porabi sredstev do 15. 1. za preteklo leto, za porabo sredstev iz naslova nerazporejenih sredstev pa v roku 15 dni po posamezni realizaciji.

3.

Občina Renče-Vogrsko soglaša s porabo presežka prihodkov nad odhodki Javnega zavoda Ljudska univerza Nova Gorica tudi za plače, kot izhaja iz Plana porabe presežka prihodkov nad odhodki za obdobje od leta 2017 do leta 2022 z dne 25. 10. 2016 s popravkom z dne 17. 11. 2016, ki je priloga tega sklepa.

4.

Z uveljavitvijo tega sklepa preneha veljati sklep št. 00701-41/2016-1.

5.

Ta sklep začne veljati takoj.

Tarik Žigon

ŽUPAN

Številka: \_\_\_\_\_\_\_\_

Bukovica, \_\_\_\_\_\_\_